Awọn to n fehonu han lori SARS kọ lu Gomina Oyetọla l’Ọsun, wọn ba gbogbo ọkọ rẹ jẹ
Wahala nla lo n ṣẹlẹ lọwọ niluu Oṣogbo bayii pẹlu bi awọn to n fẹhonu han lori ọrọ SARS ṣe kọju ija si gomina ipinlẹ Ọṣun, Gboyega Oyetọla.

Awọn ọdọ yii ni wọn sọ pe dandan ni ki gomina waa ba awọn sọrọ, gomina si wa, lasiko ti wọn n beere ibeere lọwọ rẹ, ti iyẹn si n dahun ni awọn kan lara wọn bẹrẹ si i sọ okuta si gomina.

Bi awọn kan ṣe fa ada yọ lawọn mi-in yọ olonde jade, ti gbogbo awọn eeyan si n sare kaakiri.

Bayii ni awọn ẹṣọ gomina gba a niyanju lati kuro nibẹ, bi o ṣe gbera lawọn ọmọ yii bẹrẹ si i ju okuta lu gbogbo mọto to tẹle gomina wa.

Gbogbo mọto Oyetọla, awọn kọmisanna, awọn oludamọran pataki, awọn oṣiṣẹ rẹ ati bẹẹ bẹẹ lọ to wa pelu rẹ ni wọn fọ gilaasi wọn, ti ọpọlọpọ awọn eeyan si fara pa.

Lẹyin eyi ni wọn tun bẹrẹ si i sun taya loju titi, wọn n fi agidi wọ ile-epo to wa nitosi, ti wọn si n gba epo bẹntiroolu lati fi dana soju titi.